Новы ўладальнік Ружанаў, канцлер Аляксандр Сапега перабудаваў комплекс і зрабіў гэта так паспяхова, што Ружанскі палац сталі параўноўваць з французскім Версалем. Перабудаваць паўразбураны замак у вытанчаны палац, які спалучаў два архітэктурныя стылі — барока і класіцызм, было загадана прыдворнаму архітэктару Сапегаў Яну Самуэлю Бекеру. Масіўныя вежы разабралі, а да галоўнага фасада прыбудавалі порцік са здвоенымі калонамі і вуглавымі пілястрамі. Завяршалася ўсё гэта высокім трохкутным франтонам з ляпным дэкорам. Ад галоўнага корпуса адыходзілі паўцыркульныя аркі, якія злучалі яго з бакавымі корпусамі і ўязной брамай.